Byrettens dom om tiltale for legemsangreb under særdeles skærpende omstændigheder efter straffelovens § 246, § 245, stk. 1, jf. § 247, stk. 1 (battered child syndrome) stadfæstes med d... Vis mere
Ret: Østre Landsret (2. instans)
Faggruppe: Straffesag — Nævningesag
Sagsemner: Almenskadelige handlinger;
Liv og legeme;

UDSKRIFT
AF

ØSTRE LANDSRETS DOMBOG
____________

D O M

Afsagt den 11. januar 2023 af Østre Landsrets 18. afdeling

(landsdommerne Ulla Staal, Henrik Hjort Elmquist og Gry Berdiin Maris (kst.) med næv-

ninger).

18. afd. N nr. S-3327-21:

Anklagemyndigheden

mod

Tiltalte

(CPR nr. 1)

(advokat André Rouvillain, beskikket)

Retten i Nykøbing Falsters dom af 15. november 2021 (1-3645/2021) er anket af Tiltalte

med påstand om frifindelse, subsidiært formildelse.

Anklagemyndigheden har nedlagt påstand om skærpelse.   

Bistandsadvokaten for Forurettede har nedlagt påstand om, at tiltalte til Forurettede skal

betale godtgørelse for svie og smerte med 7.955 kr. og godtgørelse efter

erstatningsansvarslovens § 26, stk. 1, subsidiært stk. 4, med 30.000 kr., alt med tillæg af

renter efter erstatningsansvarslovens § 16.   

Tiltalte har bestridt erstatningspligten, men anerkendt den beløbsmæssige opgørelse af

kravene.

Supplerende oplysninger

Retslægerådet har den 29. juli 2022 besvaret følgende spørgsmål:



- 2 -

”Spørgsmål 1:
Har der været tegn på skør knoglesygdom, og er det i givet fald en risikofaktor i forårsa-
gensen af ribbensbrud?

Nej, som anført blev der fundet normal knoglestruktur på røntgenundersøgelse foretaget den
3. maj 2021. Det fremgår ikke af sagsakterne, om der er taget blodprøver for knogle-
metabolisme (p-Ca++, p-fosfat, p-basiske fosfataser, p-PTH, og D-vitamin) og osteoge-nesis
imperfecta. Normale værdier for disse ville yderligere bestyrke, at der foreligger normal
knogle uden øget risiko for frakturer.

Spørgsmål 2:
Har der været tegn på blødersygdom, og det er i givet fald en risikofaktor i forårsagensen af
underhudsblødningerne?

Nej, alle undersøgelser for blødersygdom har været normale.

Spørgsmål 3:
Hvad er årsagen til knoglebruddene?

Knoglebruddene vurderer retslægerådet alle er forårsaget af kraftige stumpe traumer.
Ribbensbruddene er lokaliseret bagtil og er karakteristiske for børnemishandling som føl-ge
af tryk/sammenklemning af brystkassen hos et spædbarn, typisk i forbindelse med Abusive
Head T rauma (”ruskevold”). Bruddene på øvre højre lårben og nedre venstre un-derarm er
af typen cornerfrakturer, som opstår ved kraftige træk/vrid af arm/ben og er højspecifik for
børnemishandling. Bruddet midt på venstre underarm er følge efter et kraftigt stumpt
traume, som ikke nærmere kan karakteriseres.

Spørgsmål 4:
Hvad er årsagen til blødningerne i hjernen?

Blødningerne er opstået efter flere stumpe traumer (adskilt i tid), som for eksempel slag,
anslag mod fast underlag eller kraftig rusken og kan antages at stå i forbindelse med
Abusive Head Trauma (”ruskevold”).

Spørgsmål 5:
Kan det fastlægges, om de hos Forurettede forefundne læsioner, knoglebrud og hjerne-
blødninger er opstået som følge af fysisk påvirkning udefra, det være sig ved slag, hård-
hændet behandling, rystning eller andet?

a) Brud på 5.-10. ribben
b) Brud på venstre underarmsknogle



c) Afrivning af ledkapslen i højre lårben og venstre underarm



- 3 -

d) Blodansamling under den hårde hjernehinde
e) Underhudsblødninger i panden, lænden og bugen

Ad spørgsmål 5 a-c: Der henvises til svar på spørgsmål 3.
Ad spørgsmål 5 d: Der henvises til svar på spørgsmål 4.
Ad spørgsmål 5 e: Underhudsblødningerne vurderer Retslægerådet er følger efter stumpe
traumer, og læsionerne på lænd og bug, har karakter af at være aktivt påført af anden per-son
som for eksempel slag eller andet hårdhændet behandling.

Spørgsmål 6:
Hvis spørgsmål 5 besvares bekræftende, hvornår findes de enkelte læsioner at være på-ført
Forurettede i forhold til undersøgelsestidspunktet den 29. april 2021?

Der fandtes to brud på venstre 6. ribben: et frisk der må antages at være opstået mindre end
ca. 10-14 dage forud for den 29. april 2021, samt et ældre, der antages at være opstået
omkring 10-14 dage før. Der er ligeledes påvist ældre brud af venstre 5. ribben og højre 7.
ribben, som antages at være opstået omkring 10-14 dage tidligere. Desuden friske brud af
venstre 7.-10. ribben, og brud/afrivning af ledkapsel på øvre højre lårben og nedre venstre
underarm, der må antages at være opstået mindre end ca. 10-14 dage forud. Det ældre brud
midt på venstre underarm vurderes sandsynligvis opstået mere end 14 dage forud, men kan
ikke nærmere tidsbestemmes. Blodansamlingerne under hjernehinden antages at være påført
fra en uge til over en måned forud. De blå mærker er friske og antages at væ-re påført 1-2
dage forud. Samlet set, tyder fundende på, at bruddene på ribben er foregået ved mindst 2
tidsforskudte traumer og blodansamlingerne under hjernehinden ved mindst et traume.

Spørgsmål 7:
Kan tidspunkt(erne) for de enkelte læsioners opståen bestemmes?

Der henvises til besvarelsen af spørgsmål 6.

Spørgsmål 8:
Hvis man lægger tiltaltes forklaring for retten til grund, herunder at han i flere tilfælde har
tabt Forurettede, er der efter Retslægerådets opfattelse en årsagssammenhæng mellem de
og nogle af de i tiltalen omhandlede læsioners opstående og tiltaltes forklaring om hans
håndtering af Forurettede? (Tiltaltes forklaring kan findes i dombogen s. 2-7.)

De af tiltalte beskrevne forklaringer om håndtering af Forurettede kan ikke forklare de på-
viste læsioner.

Spørgsmål 9:



- 4 -

Kan brud på lårben og ledkapsel stamme fra, at tiltalte tabte Forurettede to gange?

Nej, disse brud ses ikke efter fald jf. svaret på spørgsmål 3.

Spørgsmål 10:
Kan ribbensbruddene være opstået under fødslen?

Nej, de ældste ribbensbrud er i begyndende heling og således kun et par uger gamle. End-
videre er der ikke beskrevet noget traume i fødselsforløbet, ligesom ribbensbrud under en
fødsel vil være yderst usædvanligt.

Spørgsmål 11:
Kan hjerneblødningerne være opstået under fødslen?

Nej. Hjerneblødninger i forbindelse med en fødsel er ikke lokaliseret under den hårde
hjernehinde. Der er heller ikke i sagsakterne beskrevet symptomer på hjerneblødninger i
forbindelse med fødslen.

Spørgsmål 12:
Vil Forurettede få varige mén og/eller anden svækkelse eller komplikationer som følge af
knoglebruddene, og kan disse i givet fald beskrives?

Knoglebruddene kan ikke antages at medføre varige mén eller anden svækkelse.

Spørgsmål 13:
Vil Forurettede få varige mén og/eller anden svækkelse eller komplikationer som følge af
hjerneblødningerne, og kan disse i givet fald beskrives?

Der foreligger kun få undersøgelser af langtidsfølger og der er store individuelle forskel-le,
men risikoen for varige mén som beskrevet er betydelige. Hjerneblødninger som be-skrevet
hos Forurettede kan give anledning til forskellige psykiske og fysiske mén. Cirka 1/3 af
børnene får følger i form af mental retardering, epilepsi og spasticitet. Da hjernen hos et
spædbarn er i konstant udvikling, er det ikke muligt at vurdere det enkelte barns forløb og
prognose.

Spørgsmål 14:
Har Forurettede været i livsfare?

Det vurderes, at Forurettede kan have været i livsfare som følge af de påviste blødninger
under den hårde hjernehinde. Blødningerne er forenelige med betydelig traumatisk på-



virkning af hjernen og dødelig udgang er velbeskrevet i forbindelse med dette.



- 5 -

Spørgsmål 15:
Havde Forurettede tegn på Battered child syndrome, og i givet fald hvilke?

a) Hvordan defineres Battered child syndrome?

Ja. Battered child syndrom defineres som resultatet af traumer, der ikke skyldes et hænde-
ligt uheld, mod et barn (fysisk børnemishandling), og hvor gerningspersonen oftest er en
omsorgsperson (for eksempel en forælder). Syndromet omfatter blandt andet blå mærker,
knoglebrud, blødninger under den hårde hjernehinde, brandsår, bidmærker med mere.
Forurettede havde såvel knoglebrud og blødninger under den hårde hjernehinde af forskellig
alder samt blå mærker. De beskrevne læsioner (brud og blødninger) og det faktum at
bruddene er af forskellig alder, er tydelige tegn på Battered child syndrome.

Spørgsmål 16:
Havde Forurettede tegn på ruskevold (Shaken baby syndrome), og i givet fald hvilke?

a) Hvordan defineres Shaken baby syndrome?

Ja. Abusive Head Trauma (tidligere kaldet ruskevold/Shaken Baby Syndrome) omfatter i sin
typiske form blødninger under den hårde hjernehinde, blødninger i øjenbaggrunden samt
eventuelt brud på ribben, arme og ben. Forurettede havde såvel blødninger under den hårde
hjernehinde samt brud på ribben, arme og ben af forskellig alder. Læsionerne er forenelige
med ruskevold.

Spørgsmål 17:
Er de foretagne undersøgelser af Forurettede tilstrækkeligt fyldestgørende til eventuelt at
stille diagnoserne Battered child syndrome og ruskevold (Shaken baby syndrome)?

Ja. Det samlede billede med blødninger under den hårde hjernehinde af forskellig alder,
knoglebrud af forskellig alder – i særdelshed brud bagtil på ribbenene samt afrivningerne af
ledkapslen på højre lårben og venstre underarm – samt de blå mærker på kroppen er
karakteristiske for og i høj grad fyldestgørende for diagnoserne Batterede child syndrome og
Abusive Head Trauma (tidligere kaldet ruskevold/Shaken Baby Syndrome)

Spørgsmål 18:
Giver oplysningerne i sagen i øvrigt Retslægerådet anledning til bemærkninger?

Nej.”

Forklaringer



Der er i landsretten afgivet supplerende forklaring af tiltalte og Vidne 1, Vidne 3, Vidne 2 og

Vidne 6.



- 6 -

De i byretten af Vidne 4 og statsobducent Vidne 5 afgivne forklaringer er dokumenteret i

medfør af retsplejelovens § 923.

Tiltalte har supplerende forklaret bl.a., at han ikke kan give nogen forklaring på, hvorfor han

under den første afhøring hos politiet undlod at fortælle om Forurettedes fald fra pusle-

bordet. Han fastholder i øvrigt sin forklaring for byretten og har ikke yderligere at tilføje.

Vidne 1 har supplerende forklaret bl.a., at hun kunne mærke på tiltalte, at han blev ked af

det, når han ikke kunne trøste Forurettede, men der var ikke tale om, at han blev frustreret.

Tiltalte har temperament, uden at hun nærmere kan forklare, hvorledes det kom-mer til

udtryk, men det er aldrig gået ud over Forurettede. Hun kan ikke huske, at hun i

grundlovsforhøret skulle have forklaret, at tiltalte kunne blive frustreret over Forurettedes

gråd, og at hun i sådanne situationer bad ham om at lade hende tage sig af Forurettede. Hun

kan ikke afvise, at hun til afhøringsrapport den 17. juni 2021 til politiet skulle have forkla-

ret om den 28. april 2021 på Nykøbing Falster Sygehus bl.a.” … Tiltalte gik rundt og ikke

sagde så meget men jo mere Forurettede blev undersøgt, så blev Tiltalte irriteret … På et

tidspunkt hvor Tiltaltes forældre kom op til dem, virkede Tiltalte sur over det hele. ”. Hun

kan dog ikke længere huske noget herom.

Hun kan heller ikke huske, at hun den 28. april 2021 kl. 19:55:06 sendte en sms til tiltalte,

hvori hun skrev: ”Står vi sammen i det her? 200 procent? ”, og at hun få minutter senere kl.

19:58:18 modtog følgende svar fra tiltalte: ”Jeg elsker dig min skat og ja vi gør 1000% jeg

vil gøre alt for jer to min lille familie ”, og kort efter kl. 20:04:39 modtog en sms med føl-

gende tilføjelse: ”Om det så blir den hårdeste kamp i livet, skal vi bare igennem det her.

SAMMEN. …” . Hun kan heller ikke huske, at hun til afhøringsrapport den 17. juni 2021

om sin nævnte sms skulle have forklaret, at hun skrev den, fordi tiltalte på Nykøbing Fal-

ster Sygehus virkede fraværende, men hun vil ikke afvise, at hun har forklaret således.   

Det er rigtigt, at hun til afhøringsrapport den 17. juni 2021 til politiet forklarede, at hun brød

med tiltalte på grund af de skader, som Forurettede var blevet påført. Det er også rig-tigt, at

hun af kommunen fik at vide, at hvis hun ville have Forurettede hjemgivet fra pleje-

familien, måtte hun vælge mellem Forurettede og tiltalte, og at hun valgte Forurettede.

Forurettede har det nu godt og er alderssvarende. Forurettede bliver fulgt af kommunen og

er i af-lastning hos plejefamilien, men hun er ikke i institution. Hun og tiltalte er begyndt at



tale sammen igen, da hun ønsker, at tiltalte skal være far for Forurettede, og at de sammen

skal



- 7 -

kunne kommunikere om Forurettede, som tiltalte fortsat har overvåget samvær med. Hun

ses ofte med tiltaltes familie.

Vidne 3 har supplerende forklaret bl.a., at tiltalte virkede fraværende, da hendes datter den

28. april 2021, inden hun og datteren forlod datteren og tiltaltes bopæl, gav tiltalte instrukser

om at give Forurettede mad. Det er rigtigt, at hun til afhøringsrapport den 12. maj 2021 har

forklaret, at hun var til stede, da hendes datter fik en telefonopring-ning fra en

sagsbehandler fra Kommune, der nærmere beskrev de skader, som Forurettede var blevet

påført. Det er også rigtigt, at hendes datter i forlængelse heraf udtalte: ”jeg ved jo, at jeg

ikke har gjort noget, ergo må det jo være ham ”eller lignende.   

Vidne 2 har supplerende forklaret bl.a., at jordemoderen rettelig anmo-dede hende om at

udvise særlig opmærksomhed omkring Forurettede, fordi Vidne 1 var kategoriseret som

sårbar mor grundet sin opvækst, kombineret med at tiltalte netop var blevet løsladt efter

afsoning af en fængselsstraf. Som sundhedsplejerske er hun underlagt en skærpet

underretningspligt, men hun så ikke mærker på Forurettede eller adfærd hos for-ældrene,

som gav anledning til bekymring og dermed underretning, heller ikke i forbindel-se med

besøget den 28. april 2021. Vidne 1 virkede sårbar, men hun fik ikke et nær-mere kendskab

til hende.  

Vidne 6 har supplerende forklaret bl.a., at Forurettede den 1. decem-ber 2022 blev

hjemgivet til sin mor, efter at man gennem et år havde arbejdet herpå. Forurettede har siden

været i aflastning hos hende og hendes familie i sammenlagt 12 dage om måneden, og

Forurettede skal i mange år fremover fortsat være i aflastning hos dem. Det går rigtig fint

med Forurettede, som er alderssvarende og ikke viser tegn på varige mén efter skader. Hun

er fortsat til stede under Forurettedes overvågede samvær med tiltalte, og det er samvær, der

forløber rigtig godt.     

Personlige oplysninger

Tiltalte har om sine personlige forhold supplerende forklaret bl.a., at han gerne vil leve af

sine kreative evner, herunder male, tegne og tatovere. Han er ikke længere i et exit-pro-

gram, da han for tre måneder siden blev smidt ud af programmet, fordi han havde en tele-

fon i arresten. Han forventer dog snart at få lov til blive en del af programmet igen. Vidne 1

besøger ham jævnligt i fængslet, og de taler sammen i hvert fald en gang om ugen. De er

ikke kærester, men de ønsker begge, at han bevarer kontakten til Forurettede.



- 8 -

Forurettede har det godt, og hun har uændret overvåget samvær med ham i Familiehuset.

Vidne 1 har et godt forhold til hans forældre, bl.a. fejrede hun og Forurettede jul hos dem.  

Tiltalte har været frihedsberøvet fra den 29. april 2021.

Landsrettens begrundelse og resultat

Skyldspørgsmålet

Af landsrettens kendelse vedrørende skyldspørgsmålet fremgår:

”Samtlige nævninger og dommere udtaler
På baggrund af de lægelige oplysninger, herunder navnlig Retslægerådets erklæring, må det
lægges til grund, at Forurettede ved flere stumpe traumer blev påført de i anklageskriftet
angivne skader, at ribbensbruddene var forårsaget af mindst to tidsforskudte kraftige traumer
og blodansamlingerne under den hårde hjernehinde af mindst et traume, og at til-taltes
forklaring om håndtering af Forurettede ikke kan forklare de påviste skader.

Efter den øvrige bevisførelse, herunder tiltaltes og Vidne 1s forklaringer, må det endvidere
lægges til grund, at tiltalte og Vidne 1 var alene om at passe Forurettede, og at tiltalte havde
temperament og kunne blive frustreret over ikke at kunne trøste Forurettede. Det må
yderligere lægges til grund, at Forurettede var uden synlige skader, da sund-hedsplejerske
Vidne 2 den 28. april 2021 under besøg hos tiltalte og Vidne 1 tilså Forurettede, og at
tiltalte, da han senere samme dag var alene med Forurettede, opsøgte egen læge, og at
Forurettede herefter blev hospitalsindlagt grundet konstaterede skader.   

På denne baggrund findes det bevist, at det er tiltalte, der har udøvet den i anklageskriftet
beskrevne vold mod Forurettede, og at volden er omfattet af straffelovens § 245, stk. 1. Når
tillige henses til skadernes omfang og voldens farlighed og grove beskaffenhed, som efter
Retslægerådets erklæring har indebåret bl.a., at Forurettede kan have været i livsfare som
følge af de påviste blødninger under den hårde hjernehinde og er i betydelig risiko for at få
varige mén, findes der desuden at have foreligget særdeles skærpende omstændigheder.
Tiltalte, der tidligere er straffet for overtrædelse af straffelovens § 245, stk. 1, og § 244,
findes herefter skyldig i overtrædelse af straffelovens § 246, jf. § 245, stk. 1, jf. § 247, stk. 1,
i overensstemmelse med tiltalen.

T h i b e s t e m m e s:

Tiltalte er skyldig i overensstemmelse med tiltalen.”



- 9 -

Straf

Af de grunde, der er nævnt af byretten, og efter skærpelsen af straffen for grov vold ved

ændringen af straffeloven ved lov nr. 358 af 29. april 2018 stemmer samtlige nævninger og

dommere for, at straffen forhøjes til en fællesstraf af fængsel i 6 år.

Godtgørelse

De juridiske dommere stemmer for at stadfæste byrettens bestemmelse om godtgørelse,

således at tiltalte til Forurettede skal betale 7.955 kr. i godtgørelse for svie og smerte og

15.000 kr. i godtgørelse efter erstatningsansvarslovens § 26, stk. 4, eller i alt 22.995 kr. med

forrentning som bestemt af byretten.

I øvrigt stadfæstes dommen.

T h i k e n d e s f o r r et :

Byrettens dom i sagen mod Tiltalte stadfæstes med den ændring, at straffen forhø-jes til

fængsel i 6 år.

Tiltalte skal betale sagens omkostninger for landsretten.



- 10 -

-10-